缘崖百数里,桃花潭最著。潭之水有二道:南迳横石龙门,屈折奔注而下涩滩,其大者也。一则波激石,历三门六刺东流而汇于涩滩,幽幽然缘九里荡、罗浮而达于潭。潭之清冷镜洁,黛蓄涟漪,不可以丈尺计。其西略无土岸,怪石桀立,如狮吼,如象舞,老树纷披,寿藤缀拂,参差霭霭。然更峭壁临危崇耸,秀削百余丈。每至晨光初曜,夕辉斜照,回清倒影,望之亘若虹飞,是纳彩虹冈之名矣。缘岸而东,月明水上,白沙细石,端净可爱。时而翠烟白雾,缭绕上下,水木相映,泉石争辉。山水之胜,目不给赏。昔之人其有见于澄泓苍霭如入武陵源,故名之。以其似邪?或曰:向者兹潭十数里而近桃林缤纷,夹岸无杂树,匪直芳飞红雨,抑亦情悦锦鳞。当是时,想谪仙适来潭上,而遂得擅此名,未可知也。夫使兹潭不遇谪仙,纵水色澄明而清冽特异,谁复流深心于永思哉?今者谪仙往矣,流水依然,恐好事者泛舟峭壁之下,访桃红于零落,而嗟名称之不实,余故记之。俾知今昔之非殊,而霞踪之呼而或出也。